Ditsem Nuus - Bykans derde van Afrikaanse skole uitgewis
'n Mediaverklaring van die VF Plus lui soos volg: “Enkelmedium-Afrikaanse skole het onder die ANC-regering sedert 2002 met byna ŉ derde verminder, wat as bewys dien dat die aanslag teen Afrikaans ook op basiese onderwysvlak hewig is. In antwoord op ŉ parlementêre vraag het Minister van Basiese Onderwys Angie Motshekga gesê sy het nie syfers sedert 1994 tot haar beskikking nie, maar dat die aantal Afrikaanse skole afgeneem het vanaf 1 814 in 2002 tot slegs 1 234 in 2016.
“As rede voer sy aan ŉ ‘groter aanvraag’ van leerlinge na Engels en ŉ ‘afname’ in die aantal Afrikaanse leerlinge by skole. Hierdie antwoord is verstommend aangesien daar allermins ŉ afname in die aantal Afrikaanse leerders is en dat daar inderwaarheid eerder ŉ doelbewuste uitwissing van Afrikaans in skole plaasvind.
“Daar is ŉ aggressiewe houding teenoor Afrikaans waar skole gedwing word om andertalige leerlinge in te neem waarna die proses van dubbelmedium en later totale verengelsing vinnig volg. ŉ Groot rede hiervoor is omdat daar nie nuwe skole gebou word nie en baie bestaande skole verwaarloos en in onbruik verval het. Die ongenaakbare stryd teen Afrikaanse skole van Gauteng se LUR van Onderwys Panyaza Lesufi dien as bewys hiervan.
“Daar behoort eerder 'n objektiewe en wetenskaplike studie oor die aangeleentheid gedoen te word.”
Gelees 408 keer
Laaste verandering op Donderdag, 13 Julie 2017 14:25